กรมการแพทย์แผนไทยและการแพทย์ทางเลือก จัดกิจกรรมเดินหน้า กัญชาเสรี แก้เจ็บแก้จน
นพ.เกียรติภูมิ วงศ์รจิต ปลัดกระทรวงสาธารณสุข กล่าวในการเป็นประธานเปิดกิจกรรมเดินหน้า...กัญชาเสรี แก่เจ็บแก้จน และการอบรมเรื่อง การเพาะปลูกและการเก็บเกี่ยวที่ดีของพืชกัญชาเพื่อประโยชน์ทางการแพทย์และการส่งออก ที่กรมการแพทย์แผนไทยและการแพทย์ทางเลือก จัดขึ้น ว่า หลังจากปลดล็อกกัญชา กัญชง ออกจากยาเสพติด เริ่มตั้งแต่วันที่ 9 มิถุนายนที่ผ่านมา รัฐบาลเล็งเห็นว่าประเทศไทยเป็นประเทศกสิกรรม การปลูกกัญชาให้เป็นพืชเศรษฐกิจใหม่มาช่วยฟื้นเศรษฐกิจที่สูญเสียไปจากวิกฤตโลกที่ผ่านมาได้ โดยคาดการณ์ว่าประชาชน เกษตรกร ภาคธุรกิจ จะได้ประโยชน์ เช่น เกษตรกรมีรายได้เพิ่มขึ้น 1.5 ล้านบาทต่อวิสาหกิจต่อรายต่อปี ขณะนี้มีวิสาหกิจชุมชนที่ยื่นขอปลูกกัญชา ประมาณ 1,976 แห่ง จะมีเงินหมุนเวียนในระบบ 2,964 ล้านบาทต่อปี ส่งเสริมให้วัตถุดิบกัญชาเข้าสู่อุตสาหกรรมอาหาร เครื่องสำอาง ซึ่งมีมูลค่าตลาด 2 แสนล้านบาทต่อปี อย่างไรก็ตาม ทางการแพทย์ต้องใช้อย่างระวัง ต้องดูแลการใช้กัญชาอย่างเข้าใจเพื่อป้องกันสิ่งที่เป็นผลเสีย จึงหวังว่าการอบรมวันนี้จะช่วยให้เกิดความรู้ความเข้าใจในการปลูก ใช้ อย่างได้ประโยชน์แบบครบวงจรด้าน นพ.ยงยศ ธรรมวุฒิ อธิบดีกรมการแพทย์แผนไทยและการแพทย์ทางเลือก กล่าวว่า ทางการแพทย์แผนไทยมีการใช้ประโยชน์ทางยาจากกัญชามานาน มีมรดกภูมิปัญญาเป็นตำรับยากว่า 200 ตำรับ เมื่อมีการเปิดให้กลับมาใช้ประโยชน์ทางการแพทย์ กรมการแพทย์แผนไทยจึงรื้อการศึกษาตำรับนำไปใช้ในคลินิกกัญชาใน รพ.รัฐและเอกชนที่ผ่านมากว่า 2,000 แห่ง และระยะต่อไปจะพัฒนาต่อเนื่องพร้อมเพิ่มเติมการสร้างความรอบรู้ให้ประชาชน อสม. และผู้ป่วย ในการนำกัญชาไปใช้ประโยชน์ดูแลสุขภาพอย่างเหมาะสมและปลอดภัย